Tram Stad Lëtzebuerg - Esch-Uelzecht
De Projet vun enger Tramslinn tëscht der Stad Lëtzebuerg an Esch-Uelzecht, méi genee, wa se bis fäerdeg ass, tëscht der Cloche d'or an dem Stadhaus vun der Gemeng Suessem zu Bieles, gouf den 20. September 2020 vum Mobilitéitsminister François Bausch virgestallt.

Et handelt sech ëm e séieren Tram, dee vun der Cloche d'or iwwer Leideleng a Féiz, gréisstendeels laanscht d'Autobunn A4, bis an de Quartier Metzeschmelz, dee bis dohin um Terrain vun der fréierer Arbed Schëffleng amenagéiert soll ginn, féiere soll. Vun do soll et an enger zweeter Phas iwwer Lalleng an d'Quartiere Bruch a Rämerech zu Esch bis op Belval, an da bis bei d'Stadhaus zu Bieles goen. Dat éischt Deelstéck kéint bis 2032 Realitéit sinn, dat zweet bis 2035 (Stand: 2023). Am Ganze soll d'Linn 17,5 Kilometer laang ginn; d'Héchstvitesse laanscht d'Autobunn soll 100 km/h sinn, sou datt d'Streck Cloche d'or-Metzeschmelz a 14 Minutten ze packe wier.

Des weidere komme 5 nei Pôle-d'échangen dobäi, eng Wëldbréck an eng 20 Upassungen um Stroossennetz (Op- an Offaarte vun der Autobunn, asw.). Och en Express-Vëloswee soll op der ganzer Längt derlaanscht goen.

D'Finanzéierungsgesetz gouf am Joer 2022 presentéiert.

Halten
Am Projet, deen am September 2020 virgestallt gouf, sinn 13 Halte virgesinn:
Leideleng, Féiz, Pôle d'échange Monkeler, Quartier Alzette, Lalleng, Lankelz, Benelux, Quartier Bruch, Rämerech, Universitéit, Belval-Lycée, Belval-Süd a Bieles-Märei. 
 

Trammen zu Lëtzebuerg